Dainelė (Gaidamavičius-Gėlė)
(Pagal Syrokomlią)

Jei krūtinė dega
Ir nerimsta kraujas,
Kas gi išvaikytų
Minčių juodą gaują?
Kas gi sugrąžintų
Vėl dienas malonės?
Šaltai vargan žiūri
Nesvetingi žmonės.

Močiai pasakytau −
Prieš ją nusidėtau,
O jaunai sesutei −
Pavydėt pradėtų;
Broliui pasiskųstau −
Nesupras dejonės...
Šaltai vargan žiūri
Nesvetingi žmonės.

Jei ant mano skruostų
Ašaras susektų,
Vai, brangus dievuli,
Kiek tai gėdos tektų:
Nebetekčiau šlovės
Nei savų godonės.
Šaltai vargan žiūri
Nesvetingi žmonės.

Tik tu, bernužėli,
Mane tesuprasi;
Man paguodos žodžių
Tik tu vienas rasi;
Tik tu sugrąžinsi
Man puikias svajones...
Šaltai vargan žiūri
Nesvetingi žmonės.

Eilėraščiai